KIRJALLINEN KYSYMYS P-1772/00 esittäjä(t): Umberto Bossi (TDI) komissiolle. Korvaukset ja niistä vähennetyt maksut, jotka liittyvät vahvistamattomiin maidontuotantoa koskeviin tietoihin, joita ei ole ilmoitettu komissiolle.



Virallinen lehti nro 072 E , 06/03/2001 s. 0114 - 0114



KIRJALLINEN KYSYMYS P-1772/00 esittäjä(t): Umberto Bossi (TDI) komissiolle (29. toukokuuta 2000) Aihe: Korvaukset ja niistä vähennetyt maksut, jotka liittyvät vahvistamattomiin maidontuotantoa koskeviin tietoihin, joita ei ole ilmoitettu komissiolle Italian hallitus on asetuksen 3950/92 ETY(1) säännösten nojalla maksanut korvauksia maidontuotantokausilta 1997/98 ja 1998/99, jolloin on käynyt ilmi, että tuotanto on ollut paljon suurempaa kuin komissiolle oli ilmoitettu. Italian viranomaiset ovat ilmoittaneet toimittavansa uudet tiedot komissiolle vasta sen jälkeen, kun lukuisat meneillään olevat kiistat on saatu oikeudessa päätökseen. Lisäksi monet ensimmäiset hankkijat, joiden on ilmoitettava sekä kuukausittainen tuotanto että vuotuinen määrä, eivät ole allekirjoittaneet ja siten vahvistaneet viranomaisten tekemiä muutoksia alun perin ilmoitettuun tuotantoon verrattuna. - Onko maksun laskutapa (ja saatu tulo), joka perustuu virallisesti komissiolle ilmoitetusta tuotannosta poikkeavaan oletettuun tuotantoon, tällä hetkellä voimassa olevan lainsäädännön mukaista? - Eikö Italian viranomaisten toiminta ole ollut lainvastaista, koska he ovat maksaneet korvauksia, jotka perustuvat tietoihin, joita ensimmäiset hankkijat eivät ole vahvistaneet? - Onko niiden hankkijoiden toiminta lainmukaista, jotka vähentävät huomattavia summia tuottajilta huolimatta siitä, että ne itse eivät ole vahvistaneet kiistojen johdosta muutettuja tietoja? - Onko niiden Italian viranomaisten toiminta lainmukaista, jotka ovat ilmoittaneet komissiolle ilmeisestikin virheelliset tuotantotiedot ja samaan aikaan varanneet itselleen oikeuden odottaa tuomioistuinten päätöksiä oikaistujen tietojen toimittamiseksi ja jotka asettavat tuottajille rangaistusmaksuja, jotka eivät perustu tosiasiallisiin tietoihin perustuviin korvauksiin vaan vahvistamattomiin, oletettuihin tuotantotasoihin? - Mitkä ovat komission hyväksymät hallintomenettelyt Italian ilmoittamien tuotantotasojen lopulliseksi vahvistamiseksi, myös kun otetaan huomioon hallintotuomioistuimien päätökset, sekä tästä aiheutuvaksi Italian talousarviosta maksettavien korvausten hoitamiseksi mahdolliset seuraamukset mukaan lukien? (1) EYVL L 405, 31.12.1992, s. 1. Franz Fischlerin komission puolesta antama vastaus (27. kesäkuuta 2000) Vaikka maitokiintiöiksi kutsutun järjestelmän soveltamisesta on Italiassa aiheutunut lukuisia kiistoja, yhteisön lainsäädäntö velvoittaa jäsenvaltion ryhtymään kaikkiin tarvittaviin toimiin, joilla varmistetaan maan kokonaismäärän ylittävistä maidontoimituksista perittävän lisämaksun periminen määräajassa. Mikäli määrä ylittyy, jäsenvaltion on maksettava lisämaksu, ja se on perittävä tuottajilta vahvistetussa määräajassa ja jäsenvaltion määrittämien yksityiskohtaisten sääntöjen mukaisesti. Kiistanalaisuus ei vaikuta lisämaksun perintään jäsenvaltiolta. Lisämaksun periminen tuottajilta kuuluu puolestaan Italian tuomioistuinten toimivaltaan. Näin ollen näyttää siltä, että Italian viranomaiset noudattavat yhteisön lainsäädäntöä, sikäli kuin tilien tarkastamisen ja hyväksymisen yhteydessä tehtävistä tarkistuksista ei muuta ilmene. Euroopan maatalouden ohjaus- ja tukirahaston (EMOTR) tilien tarkastamis- ja hyväksymismenettelyn avulla määritetään maksettavan lisämaksun tarkka määrä, joka perustuu kansallisten viranomaisten ja komission tekemiin tarkastuksiin. Menettelyn kuluessa voidaan tehdä mahdollisia rahoituksellisia korjauksia.